बिहारमध्ये गुन्ह्यांचा आलेख वाढता वाढता वाढे…

जमुई, बिहार : बिहारच्या जमुईमध्ये वाळू माफियांनी प्रभात रंजन नावाच्या उपनिरीक्षकाची ट्रॅक्टरने चिरडून हत्या केली. पोलिसांनी दिलेल्या माहितीनुसार, जमुई जिल्ह्यातील माहुलिया तांड गावात अवैधरित्या वाळू वाहतूक करणाऱ्या एका ट्रॅक्टरने गढी पोलिस स्टेशनच्या प्रभारींना चिरडले. या घटनेत एक होमगार्ड देखील जखमी झाला आहे. ज्यांची प्रकृती गंभीर असल्याचे सांगण्यात येत आहे.

दुसरीकडे, बिहारचे मंत्री चंद्रशेखर आपल्या वक्तव्याने वादात सापडले असून, या घटनेनंतर प्रसारमाध्यमांच्या प्रश्नांना उत्तर देताना ते म्हणाले की, अशा घटना घडतच असतात. ते म्हणाले की, मध्यप्रदेश आणि उत्तर प्रदेशातही अशा घटना घडत आहेत. बिहारमध्ये वाळू माफियांची गुंडगिरी शिगेला पोहोचली आहे.पोलिसांनी दिलेल्या माहितीनुसार, मृत इन्स्पेक्टर प्रभात रंजन हे सिवान जिल्ह्यातील रहिवासी आहेत. त्याला जवळच्या रुग्णालयात नेले असता डॉक्टरांनी त्याला मृत घोषित केले. प्रभात रंजन यांना दोन लहान मुले आहेत, त्यांची पत्नी प्रसूतीनंतर रुग्णालयात दाखल आहे. तर प्रभातचे दोन भाऊ डायलिसिसवर आहेत.

डीएसपी अभिषेक कुमार सिंह यांनी सांगितले की, गढी पोलिस स्टेशन अवैध वाळू उत्खननाविरोधात सतत कारवाई करत आहे. अनेक वाळू माफिया आणि अवैध ट्रॅक्टरवर कारवाई करण्यात आली. आज सकाळी वाळू उत्खननाबाबत माहिती मिळाली. त्या इनपुटच्या आधारे एसआय प्रभात रंजन त्यांच्या टीमसह छाप्यासाठी रवाना झाले. यावेळी अवैध वाळू उत्खनन करणारा ट्रॅक्टर पकडला जात असताना त्याच्या चालकाने जीवे मारण्याच्या उद्देशाने पोलिसांच्या गाडीला अनेक वेळा धडक दिली. आणि चालकाने प्रभात रंजन यांच्यावर ट्रॅक्टर चालवून त्यांना चिरडले.

चालकाला अटक करण्यासाठी विशेष छापा टाकण्याचे पथक तयार करण्यात आले असून, त्याची ओळख पटली असून तो नवादा जिल्ह्यातील रहिवासी आहे. तो लवकरच पकडला जाईल. या घटनेत सहभागी असलेल्या सर्वांना लवकरच पकडण्यात येईल. ट्रॅक्टर जप्त करण्यात आला आहे. जमुई पोलीस अधिकाऱ्याने सांगितले की, आरोपी ट्रॅक्टर चालकाचा शोध घेण्यासाठी एक विशेष टीम तयार करण्यात आली आहे.